טור מנוקד אבן העזר ג


מִי שֶׁבָּא וְאָמַר 'כֹּהֵן אֲנִי', אוֹ אָבִיו אוֹ עֵד אֶחָד מְעִידִין עָלָיו, וְסָפֵק כֹּהֵן, וּמִי שֶׁיָּצָא עָלָיו קוֹל שֶׁהוּא חָלָל וְאַחַר כָּךְ הֵעִיד אֶחָד שֶׁהוּא כָּשֵׁר

רמזי הסעיפים
 מִי שֶׁבָּא וְאָמַר 'כֹּהֵן אֲנִי', אוֹ שֶׁהִסִּיחַ לְפִי תֻּמּוֹ אוֹ אִם עֵד אֶחָד מֵעִיד עָלָיו אוֹ אָבִיו
 אִם מַעֲלִים מִשְּׁטָרוֹת אוֹ מִנְּשִׂיאוּת כַּפַּיִם לַכְּהֻנָּה
 שְׁנַיִם שֶׁכָּל אֶחָד מֵהֶם מֵעִיד עַל חֲבֵרוֹ שֶׁהוּא כֹּהֵן
 הָאוֹמֵר 'כְּשֶׁהָיִיתִי תִּינוֹק רָאִיתִי אֶת פְּלוֹנִי טוֹבֵל לֶאֱכוֹל בַּתְּרוּמָה'
 הָאוֹמֵר 'כֹּהֵן אֲנִי', וְעֵד אֶחָד מֵעִיד שֶׁאָבִיו כֹּהֵן
 מִי שֶׁהֻחְזַק אָבִיו בְּכֹהֵן, וְיָצָא עָלָיו קוֹל שֶׁהוּא בֶּן גְּרוּשָׁה, וּבָא עֵד אֶחָד וְהֵעִיד שֶׁהוּא כָּשֵׁר, וּבָאוּ שְׁנַיִם וְהֵעִידוּ שֶׁהוּא חָלָל, וּבָא עֵד אֶחָד וְהֵעִיד שֶׁהוּא כָּשֵׁר
 מִי שֶׁלֹּא שָׁהֲתָה אַחַר בַּעְלָהּ שְׁלוֹשָׁה חֳדָשִׁים וְנִשֵּׂאת וְיָלְדָה, וְהָיָה אֶחָד מֵהֶם כֹּהֵן, אוֹ שֶׁנִּתְעָרֵב וְלַד כֹּהֵן בִּוְלַד יִשְׂרָאֵל
 שְׁנֵי כֹּהֲנִים שֶׁנִּתְעָרְבוּ וְלָדוֹתֵיהֶם
 אֵין הָאָב נֶאֱמָן עַל בְּנוֹ לְיֻ‍חֲסִין
 יָצָא הוּא וְאִשְׁתּוֹ הַמְּיֻחֶסֶת לִמְדִינַת הַיָּם, וּבָא עִם בָּנָיו וְעִם אִשְׁתּוֹ, אוֹ בְּלֹא אִשְׁתּוֹ, אוֹ שֶׁנָּשָׂא שָׁם אִשָּׁה וּבָא עִם בָּנָיו
 שׂוֹרְפִין וְסוֹקְלִין עַל הַחֲזָקָה

טור המנוקד
מִי שֶׁבָּא וְאָמַר 'כֹּהֵן אֲנִי' - אֵינוֹ נֶאֱמָן, אֲפִלּוּ בַּזְּמַן הַזֶּה.
וְאֵין מַעֲלִים אוֹתוֹ לַכְּהֻנָּה - לֹא לִקְרוֹת בַּתּוֹרָה רִאשׁוֹן, וְלֹא לִשָּׂא כַּפָּיו, וְלֹא לֶאֱכֹל אֲפִלּוּ בַּתְּרוּמָה בַּזְּמַן הַזֶּה.
אֲבָל אוֹסֵר עַצְמוֹ בִּגְרוּשָׁה זוֹנָה וַחֲלָלָה, וְאֵינוֹ מִטַּמֵּא לְמֵת, וְאִם נָשָׂא אוֹ נִטְמָא – לוֹקֶה, וְהַנִּבְעֶלֶת לוֹ הִיא סָפֵק חֲלָלָה.

וְאִם הוּא מֵסִיחַ לְפִי תֻּמּוֹ- נֶאֱמָן.
כֵּיצַד? - כְּגוֹן שֶׁמֵּסִיחַ לְפִי תֻּמּוֹ, וְאוֹמֵר: 'זְכוּרָנִי כְּשֶׁהָיִיתִי תִּינוֹק מֻרְכָּב עַל כְּתֵפוֹ שֶׁל אַבָּא, הִטְבִּילוּנִי לֶאֱכֹל בַּתְּרוּמָה'.

אֲבָל אִם עֵד אֶחָד מֵעִיד עָלָיו – נֶאֱמָן לְהַאֲכִילוֹ בַּתְּרוּמָה בַּזְּמַן הַזֶּה, וְלִקְרוֹת בַּתּוֹרָה רִאשׁוֹן, וְלִשָּׂא כַּפָּיו.
וַאֲפִלּוּ אָבִיו נֶאֱמָן עָלָיו.

וַאֲפִלּוּ מִשְׁטָרוֹת מַעֲלִין לַכְּהֻנָּה בַּזְּמַן הַזֶּה.
כֵּיצַד? כָּתוּב בַּשְּׁטָר: פְּלוֹנִי כֹּהֵן לָוָה מָנֶה מִפְּלוֹנִי כֹּהֵן, וְעֵדִים חֲתוּמִים עָלָיו, הֲרֵי זֶה בְּחֶזְקַת כֹּהֵן.
בַּמֶּה דְּבָרִים אֲמוּרִים? - בַּזְּמַן הַזֶּה, אֲבָל אֵין מַעֲלִין מִשְׁטָרוֹת לְהַחֲזִיקוֹ בְּכֹהֵן לְשַׁמֵּשׁ עַל [גַּבֵּי] הַמִּזְבֵּחַ.

וְכֵן מִי שֶׁהֵעִידוּ עָלָיו שֶׁרָאוּהוּ שֶׁנָּשָׂא כַּפָּיו, הוּא בְּחֶזְקַת כֹּהֵן בַּזְּמַן הַזֶּה.

אֲפִלּוּ בָּאוּ שְׁנַיִם לְפָנֵינוּ, וְכָל אֶחָד מֵעִיד עַל חֲבֵרוֹ שֶׁהוּא כֹּהֵן – נֶאֱמָנִים, וְלֹא חַיְשִׁינָן לְגוֹמְלִין.

נֶאֱמָן הַגָּדוֹל לוֹמַר: זְכוּרָנִי כְּשֶׁהָיִיתִי תִּינוֹק שֶׁרָאִיתִי לִפְלֹנִי טוֹבֵל וְאוֹכֵל בַּתְּרוּמָה, וּמַעֲלִין אוֹתוֹ עַל פִּיו.

מִי שֶׁבָּא וְאָמַר 'כֹּהֵן אֲנִי', וְעַד אֶחָד מֵעִיד שֶׁיּוֹדֵעַ בְּאָבִיו שֶׁהוּא כֹּהֵן, אֵין מַעֲלִין אוֹתוֹ לַכְּהֻנָּה עַל פִּיו, שֶׁמָּא חָלָל הוּא, עַד שֶׁיָּעִיד הָעֵד עַל עַצְמוֹ שֶׁהוּא כֹּהֵן.
אֲבָל אִם הֻחְזַק אָבִיו בְּכֹהֵן, אוֹ שֶׁהֵעִידוּ עָלָיו שְׁנַיִם שֶׁהוּא כֹּהֵן, הֲרֵי הוּא בְּחֶזְקַת אָבִיו.

מִי שֶׁהֻחְזַק אָבִיו בְּכֹהֵן, וְיָצָא עָלָיו קוֹל שֶׁהוּא בֶּן גְּרוּשָׁה, חוֹשְׁשִׁין לַקּוֹל וּמוֹרִידִין אוֹתוֹ.
בָּא עֵד אֶחָד וְהֵעִיד שֶׁהוּא כָּשֵׁר, מַעֲלִין אוֹתוֹ לַכְּהֻנָּה עַל פִּיו.
בָּאוּ אַחַר כָּךְ שְׁנַיִם וְהֵעִידוּ עָלָיו שֶׁהוּא חָלָל, מוֹרִידִים אוֹתוֹ.
בָּא אַחַר כָּךְ עֵד אֶחָד לְהָעִיד שֶׁהוּא כָּשֵׁר, מַעֲלִין אוֹתוֹ לַכְּהֻנָּה עַל פִּיו, שֶׁזֶּה הָאַחֲרוֹן מִצְטָרֵף עַם הָרִאשׁוֹן וַהֲרֵי שְׁנַיִם מְעִידִים עָלָיו שֶׁהוּא כָּשֵׁר.

מִי שֶׁלֹּא שָׁהֲתָה אַחַר בַּעֲלָהּ שְׁלֹשָׁה חֲדָשִׁים וְנִיסֵּת וְיָלְדָה, וְאֵין יָדוּעַ אִם בֶּן תִּשְׁעָה לָרִאשׁוֹן אוֹ בֶּן שִׁבְעָה לָאַחֲרוֹן, וְהָיָה אֶחָד מֵהֶם כֹּהֵן, הֲרֵי זֶה סָפֵק כֹּהֵן.
וְכֵן אִם נִתְעָרֵב הַוְלַד כֹּהֵן בִּוְלַד יִשְׂרָאֵל, וְהַגְדִּילוּ הַתַּעֲרוֹבוֹת, כָּל אֶחָד מֵהֶם סָפֵק כֹּהֵן, וְנוֹתְנִין עָלָיו חוֹמְרֵי יִשְׂרָאֵל וְחוֹמְרֵי כֹּהֵן: נוֹשְׂאִין נָשִׁים הָרְאוּיוֹת לַכְּהֻנָּה, וְאֵין מִטַּמְּאִין לַמֵּתִים, וְאֵין אוֹכְלִים בַּתְּרוּמָה, וְאִם נָשְׂאוּ גְּרוּשָׁה – מוֹצִיאִין וְאֵין לוֹקִין.

שְׁנַיִם כֹּהֲנִים שֶׁנִּתְעָרְבוּ וְלֲדוֹתֵיהֶן אוֹ אֵשֶׁת כֹּהֵן שֶׁלֹּא שָׁהֲתָה אַחַר בַּעֲלָהּ שְׁלֹשָׁה חֲדָשִׁים וְנִיסֵּת לְכֹהֵן אַחֵר וְיָלְדָה וְאֵין יָדוּעַ אִם בֶּן תִּשְׁעָה לָרִאשׁוֹן אוֹ בֶּן שִׁבְעָה לָאַחֲרוֹן נוֹתְנִין עַל הַוָּלָד חוֹמְרֵי שְׁנֵיהֶם וְהֵם אוֹנְנִין עָלָיו הוּא אֵינוֹ מִטַּמֵּא לָהֶם וְהֵם אֵין מִטַּמְּאִין לוֹ וְעוֹלֶה בְּמִשְׁמָרוֹ שֶׁל זֶה וְשֶׁל זֶה וְאֵינוֹ חוֹלֵק וְאִם הָיוּ שְׁנֵיהֶם בְּמִשְׁמָר אֶחָד וּבְבֵית אָב אֶחָד נוֹטֵל חֵלֶק אֶחָד.בַּמֶּה דְּבָרִים אֲמוּרִים? בִּזְמַן שֶׁבָּאִין מִכֹּחַ נִשּׂוּאִין, אֲבָל בִּזְנוּת, מַשְׁתִּיקִין אוֹתוֹ מִדִּין כְּהֻנָּה, הוֹאִיל וְאֵין יָדוּעַ וַדַּאי מִי הוּא אָבִיו.
כֵּיצַד? עֲשָׂרָה כֹּהֲנִים שֶׁפֵּרַשׁ אֶחָד מֵהֶם וּבָעַל, אַף עַל פִּי שֶׁהוּא וַדַּאי בֶּן כֹּהֵן, אֵין לוֹ דִּין כֹּהֵן, וְאֵינוֹ עוֹבֵד וְאֵינוֹ אֹכֵל בַּתְּרוּמָה. וּמִיהוּ אִם נִטְמָא לְמֵת אוֹ נָשָׂא גְּרוּשָׁה – לוֹקֶה.

אַף עַל פִּי שֶׁהָאָב נֶאֱמָן עַל בְּנוֹ לוֹמַר שֶׁהוּא כֹּהֵן, אֵינוֹ נֶאֱמָן עָלָיו לְיֻחֲסִין.

הָיָה הוּא וְאִשְׁתּוֹ בְּחֶזְקַת מְיֻחָסִין, וְיָצָא הוּא וְהִיא לִמְדִינַת הַיָּם, וּבָא וְאָמַר 'אִשְׁתִּי שֶׁיָּצְּתָה עִמִּי זוֹ הִיא וְאֵלּוּ בָּנֶיהָ', אֵינוֹ צָרִיךְ לְהָבִיא רְאָיָה לֹא עַל הָאִשָּׁה וְלֹא עַל הַבָּנִים.
בַּמֶּה דְּבָרִים אֲמוּרִים? - שֶׁהֵם קְטַנִּים וּכְרוּכִים אַחֲרֶיהָ.
אֲבָל אִם הֵם גְּדוֹלִים אוֹ קְטַנִּים וְאֵין כְּרוּכִים אַחֲרֶיהָ, אוֹ אֲפִלּוּ קְטַנִּים וּכְרוּכִים אַחֲרֶיהָ וְהָיוּ לוֹ שְׁתֵּי נָשִׁים, צָרִיךְ לְהָבִיא רְאָיָה עַל הַבָּנִים שֶׁהֵם בָּנֶיהָ שֶׁל זוֹ, אַף עַל פִּי שֶׁהֵבִיא רְאָיָה עָלֶיהָ וְהֵם כְּרוּכִים אַחֲרֶיהָ.
'מֵתָה וְאֵלּוּ בָּנֶיהָ' - צָרִיךְ לְהָבִיא רְאָיָה עַל הַבָּנִים שֶׁהֵם בָּנֶיהָ, וְאֵינוֹ צָרִיךְ לְהָבִיא רְאָיָה עַל הָאִשָּׁה.

'אִשָּׁה נָשָׂאתִי בִּמְדִינַת הַיָּם, הֲרֵי הִיא זוֹ וְאֵלּוּ בָּנֶיהָ' - צָרִיךְ לְהָבִיא רְאָיָה עַל הָאִשָּׁה, וְאֵינוֹ צָרִיךְ לְהָבִיא רְאָיָה עַל הַבָּנִים הַקְּטַנִּים הַכְּרוּכִים אַחֲרֶיהָ.
'מֵתָה וְאֵלּוּ בָּנֶיהָ' - צָרִיךְ לְהָבִיא רְאָיָה עַל הָאִשָּׁה שֶׁהָיְתָה מְיֻחֶסֶת וְעַל הַבָּנִים שֶׁהֵם בָּנֶיהָ.
וַחֲזָקָה זוֹ – אֲפִלּוּ לְיֻחֲסִין, שֶׁהֲרֵי שׂוֹרְפִין וְסוֹקְלִין עַל הַחֲזָקָה.